systemd-boot (Magyar) - ArchWiki

Jump to content

# systemd-boot (Magyar)

From ArchWiki

Fordítás állapota: Ez az oldal az angol Systemd-boot című oldal magyar nyelvre lefordított változata. Utolsó fordítás dátuma: 2026.01.22. Amennyiben a lefordítás időpontja óta az angol nyelvű oldalon történtek újabb módosítások, akkor Ön segíthet hozzászinkronizálni az angolhoz ezt a magyar nyelvű fordítást.

További oldalak az adott témakörben

- Arch boot process (Magyar)
- Secure Boot (Magyar)
- Unified Extensible Firmware Interface (Magyar)

A systemd-boot(7), korábban gummiboot (németül "gummiboot" azaz "gumicsónak") néven ismert, és néha sd-boot néven emlegetett program, egy könnyen beállítható UEFI boot manager program. Szövegalapú menüt biztosít a boot bejegyzés kiválasztására, valamint egy szövegszerkesztőt biztosít a kernelparancssor számára.

Vegye figyelembe, hogy a systemd-boot csak EFI végrehajtható fájlokat képes elindítani (például a Linux kernel EFI boot stub, UEFI shell, GRUB, vagy a Windows Boot Manager fájlokat el tudja indítani). Továbbá, vegye figyelembe, hogy csak bizonyos helyekről tudja a végrehajtható fájlokat elindítani. Elindítani tud arról az EFI rendszerpartícióról, amelyre maga a systemd-boot fel van telepítve. Továbbá, elindítani tud az XBOOTLDR partícióról (Extended Boot Loader Partition), de csak akkor, ha az indítható fájl ugyanazon az adathordozón van rajta amelyen maga systemd-boot is telepítve van.

Megjegyzés Az egész cikkben az `esp` az EFI rendszerpartíció csatolási pontját jelöli, míg a `boot` az opcionális XBOOTLDR partíció csatolási pontját jelöli. Feltételezhető, hogy Ön chroot-olta az operációs rendszer csatolási pontját.

## Támogatott fájlrendszerek

A systemd-boot örökli a firmware programból származó fájlrendszer-támogatást (azaz legalább FAT12, FAT16 és FAT32). Emellett betölti azokat az UEFI-illesztőprogramokat, amelyek az `esp/EFI/systemd/drivers/` könyvtárban találhatók.

## Telepítés

A systemd-boot a systemd szoftvercsomaggal együtt érkezik, amely a base meta-szoftvercsomagnak a szoftvercsomag-függőségét képezi, így a számítógépen nincs szükség további szoftvercsomagok kézi úton történő feltelepítésére.

## UEFI boot manager feltelepítése

A systemd-boot feltelepítése előtt győződjön meg arról, hogy az operációs rendszer valóban UEFI módban bootolt be, és az UEFI változók valóban elérhetők. Ez ellenőrizhető az `efivar --list` parancs futtatásával, vagy ha a efivar nincs telepítve, akkor az `ls /sys/firmware/efi/efivars` parancs futtatásával (ha a könyvtár létezik, akkor az operációs rendszer valóban UEFI módban indult el).

Használja a bootctl(1) parancsot a systemd-boot program ESP parícióra történő feltelepítése érdekében:

    # bootctl install

A fenti művelet a systemd-boot UEFI boot manager programot átmásolja az ESP partícióra, létrehoz számára egy UEFI boot bejegyzést, és a létrehozott bejegyzést első helyre állítja be az UEFI bootolási sorrendben.

- x64 UEFI esetén a `/usr/lib/systemd/boot/efi/systemd-bootx64.efi` fájl másolódik az `esp/EFI/systemd/systemd-bootx64.efi` és az `esp/EFI/BOOT/BOOTX64.EFI` helyre.
- IA32 UEFI esetén a `/usr/lib/systemd/boot/efi/systemd-bootia32.efi` fájl másolódik az `esp/EFI/systemd/systemd-bootia32.efi` és az `esp/EFI/BOOT/BOOTIA32.EFI` helyre.

Az UEFI boot bejegyzés neve "Linux Boot Manager" lesz, és az UEFI bitszám függvényében az ESP partíción található `\EFI\systemd\systemd-bootx64.efi` vagy `\EFI\systemd\systemd-bootia32.efi` fájlra fog mutatni.

Megjegyzés

- A `bootctl install` futtatásakor a systemd-boot megpróbálja az ESP partíciót a `/efi`, `/boot` és `/boot/efi` útvonalakon megtalálni. Ha az `esp` partíció más helyen van, akkor a `--esp-path=esp` opciót kell megadni. (Részletekért tekintse meg a bootctl(1) § OPTIONS man súgót.)
- A systemd-boot feltelepítése felülírja a meglévő `esp/EFI/BOOT/BOOTX64.EFI` fájlt (IA32 UEFI esetén a `esp/EFI/BOOT/BOOTIA32.EFI` fájlt), például a Microsoft Windows fájlját.
- Ha pid névtérben fut, akkor a bootctl nem módosítja az UEFI változókat/boot bejegyzéseket, ami az arch-chroot(8) nem-systemd módjában fordul elő. A chroot környezeten belül Ön használja az `arch-chroot -S` parancsot a boot bejegyzés létrehozásához.

A feltelepítés befejezése érdekében állítsa be a systemd-boot programot.

### Telepítés XBOOTLDR használatával

This article or section is a candidate for moving to Partitioning#Discrete partitions.

Notes: Minden partíciózási információt át kell helyezni a partíciózás szakaszba annak érdekében, hogy csak a systemd-boot telepítéséhez releváns lépések maradjanak, ha van ilyen beállítása. (Discuss in Talk:Systemd-boot (Magyar))

Külön /boot partíció hozható létre "Linux extended boot" (XBOOTLDR) típusban annak érdekében, hogy a kernel és az initramfs fájlt el legyen különítve az ESP partíciótól. Ha a meglévő ESP partíció mérete túl kicsi, akkor ez a módszer különösen hasznos a Windows rendszerrel történő dual boot esetén. Grml vagy Archiso szintén lehetséges felhasználási esetek.

Készítse elő az ESP partíciót a szokásos módon, és hozzon létre egy másik partíciót az XBOOTLDR számára ugyanazon a fizikai adathordozón. Az XBOOTLDR partíciónak a következő partíciótípus GUID azonosítóval kell rendelkeznie: `bc13c2ff-59e6-4262-a352-b275fd6f7172` [1] (`ea00` típus gdisk esetén, `xbootldr` típus fdisk esetén). Az XBOOTLDR partíció méretének elég nagynak kell lennie ahhoz, hogy ráférjen az összes kernel, amelyet Ön telepíteni kíván.

Megjegyzés

- A systemd-boot nem végez fájlrendszer-ellenőrzést, mint ahogy azt az ESP esetében teszi. Ezért bármilyen fájlrendszer használható, amelyet az Ön UEFI implementációja képes olvasni.
- Ha a "fast boot" mód engedélyezve van, akkor az UEFI kihagyhatja az ESP partíción kívüli partíciók betöltését. Ez ahhoz vezethet, hogy a systemd-boot nem talál bejegyzéseket az XBOOTLDR partíción. Ebben az esetben tiltsa le a "fast boot" módot.
- Az XBOOTLDR partíciónak ugyanazon a fizikai adathordozón kell lennie, mint ahol az ESP partíció van annak érdekében, hogy a systemd-boot felismerje az XBOOTLDR partíciót.

A telepítés során csatolja fel az ESP partíciót a `/mnt/efi` útvonalra, és az XBOOTLDR partíciót csatolja fel a `/mnt/boot` útvonalra.

Amikor Ön a chroot környezetben van, használja a következő parancsot:

    # bootctl --esp-path=/efi --boot-path=/boot install

A feltelepítés befejezése érdekében állítsa be a systemd-boot programot.

### UEFI boot manager frissítése

Valahányszor új verzió jelenik meg a systemd-boot programból, az UEFI boot manager opcionálisan újratelepíthető a felhasználó által. Ez történhet manuális úton vagy automatikusan. A kettő megközelítés az alábbiakban kerül bemutatásra.

Megjegyzés Az UEFI boot manager egy önálló EFI végrehajtható fájl, és bármely verzió használható a rendszer bootolására (részleges frissítések nem alkalmazhatók, mivel a pacman csak a systemd-boot telepítőt telepíti, magát a systemd-boot programot nem telepíti fel). Azonban az új verziók új funkciókat adhatnak hozzá vagy hibákat javíthatnak, ezért valószínűleg jó ötlet frissíteni a systemd-boot programot.
Figyelmeztetés Amennyiben az Ön számítógépén a Secure Boot engedélyezve van, akkor Önnek alá kell írnia a boot manager frissítést. Ezzel kapcsolatban tekintse meg a #Secure Boot aláírása című leírást.

#### Manuális úton történő frissítés

Használja a bootctl parancsot a systemd-boot felfrissítése érdekében:

    # bootctl update

Megjegyzés A `bootctl install` parancshoz hasonlóan a systemd-boot megpróbálja az ESP partíciót a `/efi`, `/boot` és `/boot/efi` útvonalakon megtalálni. Ha az `esp` partíció más helyre van beállítva, akkor át kell adni a `--esp-path=esp` opciót.

#### Automatikus úton történő frissítés

A systemd-boot automatikus úton történő frissítése érdekében Ön használjon systemd szolgáltatást vagy automatikus műveletindítót. Az alábbiakban mind a kettő módszer bemutatásra kerül.

##### systemd szolgáltatás

A systemd a 250 verziótól kezdve tartalmazza a `systemd-boot-update.service` szolgáltatást. Ennek a szolgáltatásnak az engedélyezése azt eredményezi, hogy a systemd-boot minden bootoláskor lefuttatja a következő parancsot:

    # bootctl --no-variables --graceful update

Hasonlóan a manuális úton történő frissítéshez, ez megpróbálja megtalálni az ESP partíciót a `/efi`, `/boot` vagy `/boot/efi` útvonalon. Ha újabb verzió érhető el a `/usr/lib/systemd/boot/efi/` könyvtárban, akkor a parancs frissíti az ESP partíción található összes telepített systemd-boot program verzióját. Először egy `.efi.signed` kiterjesztésű systemd-boot fájlt keres annak érdekében, hogy lehetővé tegye a felhasználók számára a futtatható bináris képfájl aláírását a Secure Boot használatához.

##### Automatikus műveletindító

A systemd-boot-pacman-hookAUR szoftvercsomag hozzáad egy pacman automatikus műveletindítót (pacman hook), amely minden alkalommal lefut, amikor a systemd frissítésre kerül. Ez a automatikus műveletindító abban különbözik a systemd szolgáltatás módszertől, hogy csak akkor próbálja meg frissíteni a boot manager programot, amikor a systemd frissül, tehát nem minden bootoláskor próbál frissíteni. Továbbá, azonnal végrehajtódik, tehát nem vár a következő bootolásra.

Az AUR szoftvercsomag feltelepítése helyett Ön inkább manuális úton helyezheti el a következő fájlt a `/etc/pacman.d/hooks/` könyvtárban:

    /etc/pacman.d/hooks/95-systemd-boot.hook

    [Trigger]
    Type = Package
    Operation = Upgrade
    Target = systemd

    [Action]
    Description = Gracefully upgrading systemd-boot...
    When = PostTransaction
    Exec = /usr/bin/systemctl restart systemd-boot-update.service

### Secure Boot aláírása

Ha Önnek engedélyezve van a Secure Boot a számítógépén, akkor érdemes lehet hozzáadni egy pacman automatikus műveletindítót, amely minden szoftvercsomag frissítéskor automatikusan aláírja a boot manager programot:

    /etc/pacman.d/hooks/80-secureboot.hook

    [Trigger]
    Operation = Install
    Operation = Upgrade
    Type = Path
    Target = usr/lib/systemd/boot/efi/systemd-boot*.efi

    [Action]
    Description = Signing systemd-boot EFI binary for Secure Boot
    When = PostTransaction
    Exec = /bin/sh -c 'while read -r f; do /usr/lib/systemd/systemd-sbsign sign --private-key /path/to/keyfile.key --certificate /path/to/certificate.crt --output "${f}.signed" "$f"; done;'
    Depends = sh
    NeedsTargets

Cserélje le a `/path/to/keyfile.key` és a `/path/to/certificate.crt` fájlokat az Ön saját aláíró kulcsára és tanúsítványára. Az automatikus műveletindító jobb megértése érdekében tekintse meg a systemd-sbsign(1) man súgót.

A `bootctl install` vagy a `bootctl update` automatikusan felismeri a létrehozott `/usr/lib/systemd/boot/efi/systemd-boot*.efi.signed` fájlt. Ezzel kapcsolatban tekintse meg a bootctl(1) § SIGNED .EFI FILES man súgót.

Alternatív megoldásként használja a sbctl programot.

## Beállítás

Tipp A beállítás módosítása után futtassa az `bootctl` parancsot (argumentumok nélkül) annak érdekében, hogy megbizonyosodjon arról, a systemd-boot megfelelően tudja értelmezni a beállítást.

### Loader beállítása

A loader beállítása az `esp/loader/loader.conf` fájlban van eltárolva. Részletekért tekintse meg a loader.conf(5) § OPTIONS man súgót.

Egy példa a loader beállítására alább látható:

    esp/loader/loader.conf

    default  arch.conf
    timeout  4
    console-mode max
    editor   no

Tipp

- A `default` és `timeout` értékek módosíthatók közvetlenül az boot menüben, és a változtatások UEFI változóként (`LoaderEntryDefault` és `LoaderConfigTimeout`) kerülnek tárolásra, felülírva ezeket az opciókat.
- A `bootctl set-default ""` és az `bootctl set-timeout ""` parancsokkal törölhetők az UEFI változók, amelyek felülírják a `default` és `timeout` beállításokat.
- Ha Ön a `timeout 0` értéket állította be, akkor a boot menü a `Szóköz` billentyűgomb megnyomásával érhető el.
- Egy alapvető loader beállításfájlja a `/usr/share/systemd/bootctl/loader.conf` helyen található.
- Ha az boot manager (a boot bejegyzés kiválasztása közben) torzítva jelenik meg vagy hibás felbontást használ, akkor Ön megpróbálhatja a `console-mode` beállítását `auto` értékre állítani (heurisztikát használ a legjobb felbontás kiválasztásához), `keep` értékre állítani (megtartja a firmware által biztosított felbontást), vagy `2` értékre állítani (megpróbálja kiválasztani az első nem UEFI-s szabványos felbontást).

#### Utolsó boot bejegyzés megjegyzése

A `default` módosítható `@saved` értékre annak érdekében, hogy a rendszer bootoláskor megjegyezze az utoljára kiválasztott boot bejegyzést. Ez hasznos lehet, amikor Ön Windows és Linux kettős rendszerindítást használ (dual boot), és a Windows váratlan automatikus frissítése Önt átlépteti Linux rendszerbe.

    esp/loader/loader.conf

    default @saved
    ...

A további részletekért tekintse meg a loader.conf(5) man súgót.

### Loaderek hozzáadása

A systemd-boot a .conf fájlokat a `/loader/entries/` könyvtárban keresi azon az EFI rendszerpartíción, ahonnan ő maga is elindult, továbbá, ugyanazon az adathordozón az XBOOTLDR partíción keres.

Megjegyzés

- Az `esp/loader/entries/*.conf` bejegyzések csak az `esp/` könyvtárban lévő fájlokat (például kernel, initramfs, képfájlok stb.) használhatják, míg a `boot/loader/entries/*.conf` bejegyzések kizárólag a `boot/` könyvtárban lévő fájlokat használhatják.
- A fájlútvonal-paraméterek az EFI rendszerpartíció vagy az XBOOTLDR partíció gyökérkönyvtárához képest vannak viszonyítva. Például, amikor az EFI rendszerpartíció vagy az XBOOTLDR partíció a `/boot` alá van felcsatolva, akkor a `/boot/vmlinuz-linux` fájlt a `linux` kulcsban `/vmlinuz-linux` formában kell megadni.
- Amikor a Secure Boot aktív, akkor az egységes kernelképfájlok (UKI fájlok), amelyek beágyazott `.cmdline` fájlt tartalmaznak, figyelmen kívül hagyják az összes nekik átadott parancssori opciót (akár `options` kulccsal megadott boot bejegyzésből van szó, akár interaktív megadásról van szó). Ha a Secure Boot nem aktív, akkor a parancssorban átadott opciók felülírják a beágyazott `.cmdline` tartalmát.

A következőben egy példát láthatunk a loader fájlokra, amelyek egy kötetből indítják az Arch operációs rendszert annak `xxxxxxxx-xxxx-xxxx-xxxx-xxxxxxxxxxxx` UUID azonosítóját felhasználva:

    esp/loader/entries/arch.conf

    title   Arch Linux
    linux   /vmlinuz-linux
    initrd  /initramfs-linux.img
    options root=UUID=xxxxxxxx-xxxx-xxxx-xxxx-xxxxxxxxxxxx rw

    esp/loader/entries/arch-fallback.conf

    title   Arch Linux (fallback initramfs)
    linux   /vmlinuz-linux
    initrd  /initramfs-linux-fallback.img
    options root=UUID=xxxxxxxx-xxxx-xxxx-xxxx-xxxxxxxxxxxx rw

Tekintse meg a Boot Loader Specification dokumentumot az összes beállítási lehetőség részleteiért.

A systemd-boot automatikusan ellenőrzi a bootolás során a Windows Boot Manager meglétét a `/EFI/Microsoft/Boot/Bootmgfw.efi` helyen, az Apple macOS Boot Manager meglétét a firmware programban, a `/shellx64.efi` UEFI shell fájlt, valamint az EFI alapértelmezett loader programot a `/EFI/BOOT/bootx64.efi` útvonalon, továbbá ellenőrzi a külön előkészített kernelfájlokat a `/EFI/Linux/` könyvtárban. Észlelés esetén a megfelelő bejegyzések `auto-windows`, `auto-osx`, `auto-efi-shell` és `auto-efi-default` címekkel automatikusan létrejönnek. Ezekhez a bejegyzésekhez nincs szükség kézi úton történő loader beállításra. Ugyanakkor más EFI alkalmazásokat nem érzékel automatikusan (ellentétben a rEFInd programmal), ezért a Linux kernel bootolásához manuálisan kell bejegyzésbeállításokat létrehozni.

Tipp

- A beállított, elérhető boot bejegyzések kilistázhatók a `bootctl list` parancs segítségével.
- Egy példabejegyzésfájl a `/usr/share/systemd/bootctl/arch.conf` helyen található.
- Az olyan esetekhez tartozó kernelparaméterek, mint például LVM, LUKS, dm-crypt vagy Btrfs, a megfelelő oldalakon találhatók meg.

Megjegyzés Ha külső microcode initramfs bináris képfájlok kerülnek felhasználásra (például amikor a Booster az initramfs generátor), akkor a `/boot/amd-ucode.img` vagy a `/boot/intel-ucode.img` fájlt külön `initrd`-ben kell megadni, és mindig elsőként kell elhelyezni, a fő initramfs képfájl előtt.

#### UEFI parancssorok vagy más EFI alkalmazások

Amennyiben Ön az edk2-shell szoftvercsomaggal feltelepítette a számítógépre az UEFI parancssort (UEFI Shell-t), akkor a systemd-boot automatikusan felismeri a parancssort a számítógépen és új boot bejegyzést hoz létre az UEFI parancssor számára (amennyiben maga az EFI fájl az `esp/shellx64.efi` helyre kerül a feltelepítés során). A következő például szolgáló parancs az UEFI parancssor feltelepítése után futtatható le. A segítségével maga az EFI fájl (tehát maga a parancssor, mint különálló program) az előbb említett helyre másolódik:

    # cp /usr/share/edk2-shell/x64/Shell.efi /boot/shellx64.efi

Ellenkező esetben, amennyiben Ön az egyéb EFI alkalmazásokat telepítette fel az ESP partícióra, akkor a következő kódrészleteket használhatja.

Megjegyzés Az `efi` sor fájlútvonal paramétere az EFI rendszerpartíció gyökérkönyvtárához viszonyítva értendő. Ha az EFI rendszerpartíció a `/boot` helyre van felcsatolva, és az EFI binárisok a `/boot/EFI/xx.efi` illetve a `/boot/yy.efi` útvonalon találhatók, akkor a paramétereket ennek megfelelően `efi /EFI/xx.efi` és `efi /yy.efi` formában kell megadnia.

    esp/loader/entries/fwupd.conf

    title  Firmware updater
    efi     /EFI/tools/fwupdx64.efi

    esp/loader/entries/gdisk.conf

    title  GPT fdisk (gdisk)
    efi     /EFI/tools/gdisk_x64.efi

##### Memtest86+

Ennek a programnak a működése érdekében Önnek fel kell telepítenie a számítógépre a memtest86+-efi nevű szoftvercsomagot. Továbbá, a Secure Boot használata esetén Önnek digitálisan alá kell írnia az EFI bináris fájlt.

    esp/loader/entries/memtest.conf

    title Memtest86+
    efi /memtest86+/memtest.efi

##### Netboot

A systemd-boot képes a Netboot betöltésére. Töltse le az `ipxe-arch.efi` EFI bináris fájlt és annak digitális aláírását, ellenőrizze, majd helyezze el a javasolt útvonalra: `esp/EFI/arch_netboot/arch_netboot.efi`.

    esp/loader/entries/arch_netboot.conf

    title Arch Linux Netboot
    efi /EFI/arch_netboot/arch_netboot.efi

##### GRUB

A systemd-boot képes a GRUB betöltésére. A `grubx64.efi` bináris fájlnak a helye megegyezik a használt `--bootloader-id=` paraméterrel, amikor a GRUB az ESP partícióra lett rátelepítve.

    esp/loader/entries/grub.conf

    title GRUB
    efi /EFI/GRUB/grubx64.efi

#### Bootolás másik adathordozóról

A systemd-boot (az EFI boot manager, amit a systemd részeként fejlesztettek) az ESP partíción kívül más partíciókról nem tud EFI bináris fájlokat elindítani. A systemd-boot csak bizonyos helyekről képes közvetlenül betölteni EFI binárisokat. Betölteni tud az ESP (EFI System Partition) partícióról. Ez az a speciális partíció, ahonnan maga a systemd-boot is elindul. Továbbá, XBOOTLDR partícióról tud betülteni. Ez egy opcionális, külön partíció ugyanazon az adathordozón, amelyet a systemd-boot támogat a bootbejegyzésekhez. Más partíciókról (például egy másik adathordozón lévő EFI bináris programból) közvetlenül nem tudja elindítani a programot. Ez egy korlátozás a működésében. Viszont van egy kerülőút: A systemd-boot képes átadni a vezérlést az UEFI parancssornak, amely már rugalmasabban tud bármilyen elérhető partícióról vagy adathordozóról EFI bináris programokat futtatni. Tehát a systemd-boot nem maga indítja el az EFI programokat, hanem "utasítja" az UEFI parancssort, hogy tegye meg.

Először telepítse fel a számítógépre az edk2-shell szoftvercsomagot, ahogyan fentebb le van írva. Az UEFI parancssorban használja a map parancsot annak érdekében, hogy Ön jegyzeteket készítsen a partíció FS aliasáról (például: HD0a66666a2, HD0b, FS1 vagy BLK7), amely a megfelelő PARTUUID azonosítóhoz tartozik.

Majd ezt követően használja a `exit` parancsot annak érdekében, hogy visszatérjen a Linux rendszerbe, ahol létrehozhat egy új boot loader bejegyzést, amely az UEFI parancssoron keresztül futtatja a cél EFI programot:

    esp/loader/entries/windows.conf

    title   Windows
    efi     /shellx64.efi
    options -nointerrupt -nomap -noversion HD0b:EFI\Microsoft\Boot\Bootmgfw.efi

Győződjön meg róla, hogy az `efi` útvonal megegyezik azzal a helyszínnel, ahová a `shellx64.efi` fájl az esp partíción másolva lett. Továbbá, vegye figyelembe, hogy a `shellx64.efi` EFI fájl máshová is áthelyezhető, így elkerülhető a systemd-boot által történő automatikus bejegyzés létrehozása.

Cserélje ki a `HD0b` értéket a korábban feljegyzett FS alias értékére.

- A `-nointerrupt` opció megakadályozza, hogy a cél EFI programot megszakítsa a `Ctrl+c` billentyűkombináció.
- A `-nomap -noversion` opciók elrejtik az alapértelmezett UEFI shell üdvözlő szöveget.
- Amennyiben Ön azt szeretné, hogy az UEFI parancssor automatikusan visszatérjen a boot manager programhoz, amikor a cél EFI program futása megszűnt (például hiba miatt), akkor adja hozzá a `-exit` opciót.
- Hozzáadhatja a `-noconsoleout` opciót is, amennyiben az UEFI parancssorban még mindig szükségtelen kimenet jelenik meg.

### Bootolás az UEFI firmware beállításba

Ha az Ön számítógépének firmware programja támogatja az operációs rendszerből történő újraindítást bele az UEFI firmware beállításába, akkor a systemd-boot automatikusan hozzáad egy boot bejegyzést az UEFI firmware beállításába történő belebootolás érdekében.

### Kernelparaméterek szerkesztője jelszavas védelemmel

Alternatív megoldásként Ön feltelepítheti a systemd-boot-passwordAUR szoftvercsomagot, amely támogatja a `password` alapvető beállítását. Használja az `sbpctl generate` parancsot annak érdekében, hogy értéket generáljon ehhez a beállításhoz.

A systemd-boot-password telepítése a következő paranccsal történik:

    # sbpctl install esp

Bekapcsolt szerkesztő esetén a rendszer kérni fogja majd az Ön jelszavát, még mielőtt szerkeszteni tudná a kernelparamétereket.

## Tippek és trükkök

### Billentyűgombok a boot menüben

Ön a boot menüben használhatja a `t` és `T` billentyűgombokat a menü időkorlátjának beállítása érdekében, valamint használhatja az `e` billentyűgombot az adott boot kernelparamétereinek a szerkesztése érdekében. Nyomja meg a `h` billentyűgombot annak érdekében, hogy megtekintsen egy rövid listát a hasznos gyorsbillentyűgombokkal kapcsolatban. A teljes, boot menüben elérhető billentyűgombok listáját Ön megtekintheti a systemd-boot(7) § KEY BINDINGS man súgóban.

### Következő boot kiválasztása

A boot manager integrálva van a systemctl parancsba, így Ön kiválaszthatja, hogy a számítógép újraindítása után melyik opcióval szeretne bootolni. Például, ha Ön készített egy egyedi kernelt és létrehozott egy boot bejegyzésfájlt `esp/loader/entries/arch-custom.conf` néven, hogy azzal induljon a rendszer, akkor a következőképpen egyszerűen elindíthatja:

    $ systemctl reboot --boot-loader-entry=arch-custom.conf

Majd ezt követően a számítógép újraindul abba a boot bejegyzésbe, miközben az alapértelmezett opció érintetlen marad a későbbi bootokhoz. A lehetséges boot bejegyzések listájának megtekintése érdekében adja át a `--boot-loader-entry=help` opciót.

Amennyiben Ön közvetlenül az alaplap firmware menüjébe szeretne bebootolni, akkor használhatja ezt a parancsot:

    $ systemctl reboot --firmware-setup

### Unified kernel images

Az egységes kernelképfájlok (Unified Kernel Image -UKI- fájlok) az `esp/EFI/Linux/` könyvtárban automatikusan betöltésre kerülnek a systemd-boot által, és nincs szükség bejegyzésre az `esp/loader/entries` könyvtárban. (Megjegyzés: Az egységes kernelképfájloknak `.efi` fájlkiterjesztéssel kell rendelkezniük ahhoz, hogy a systemd-boot felismerje őket.)

Tipp Ha nincs `default` érték beállítva az `esp/loader/loader.conf` fájlban, akkor az `esp/loader/entries/` könyvtárban lévő fájlok kerülnek először betöltésre. Távolítsa el ezeket a bejegyzéseket, vagy állítsa be az alapértelmezést a teljes fájlnévvel, azaz `default arch-linux.efi`.

### Grml az ESP partíción

Megjegyzés A következő utasítások nem kizárólag a Grml programra vonatkoznak. Enyhe módosításokkal más programok (pl. SystemRescueCD) feltelepítése is lehetséges.
Tipp A `PKGBUILD` elérhető a grml-systemd-bootAUR szoftvercsomagból.

A Grml egy kis méretű live rendszer, amely rendszeradminisztrációhoz és mentéshez szükséges szoftverek gyűjteményét tartalmazza.

A Grml ESP partícióra történő telepítése érekében egyedül a kernel `vmlinuz`, az initramfs `initrd.img`, valamint a `grml64-small.squashfs` tömörített bináris képfájl kell az iso fájlból az ESP partícióra felmásolni. Ehhez először töltse le a grml64-small.iso fájlt, majd csatolja fel (a csatolási pontot a továbbiakban mnt-nek nevezzük). A kernel és az initramfs a `mnt/boot/grml64small/` könyvtárban található, míg a tömörített kép a `mnt/live/grml64-small/` könyvtárban helyezkedik el.

A sikeres felcsatolás után hozzon létre egy könyvtárat a Grml számára az ESP partíción:

    # mkdir -p esp/grml

A könyvtár létrehozása után másolja bele a könyvtárba a fent említett fájlokat:

    # cp mnt/boot/grml64small/vmlinuz esp/grml
    # cp mnt/boot/grml64small/initrd.img esp/grml
    # cp mnt/live/grml64-small/grml64-small.squashfs esp/grml

Az utolsó lépésben hozzon létre egy boot bejegyzést a systemd-boot számára: Az `esp/loader/entries` könyvtárban hozzon létre egy `grml.conf` fájlt a következő tartalommal:

    esp/loader/entries/grml.conf

    title   Grml Live Linux
    linux   /grml/vmlinuz
    initrd  /grml/initrd.img
    options apm=power-off boot=live live-media-path=/grml/ nomce net.ifnames=0

Az elérhető bootolási lehetőségek áttekintéséhez tekintse meg a Grml cheatcode című leírást.

### Archiso az ESP partíción

Tipp A `PKGBUILD` elérhető az archiso-systemd-bootAUR szoftvercsomagból.

Ahogy a Grml, úgy az Arch Linux ISO is felhasználható. Ehhez át kell másolni a `vmlinuz-linux` kernelt, az `initramfs-linux.img` initramfs fájlt, valamint az `airootfs.sfs` squashfs képfájlt az ISO fájlból az EFI rendszerpartícióra.

Első lépésben töltse le az archlinux-ÉÉÉÉ.HH.NN-x86_64.iso bináris képfájlt.

Ezután az ESP partíción hozzon létre egy könyvtárat az archiso számára:

    # mkdir -p esp/EFI/archiso

Csomagolja ki az `arch` könyvtár tartalmát az előbb létrehozott könyvtárba:

    # bsdtar -v -x --no-same-permissions --strip-components 1 -f archlinux-YYYY.MM.DD-x86_64.iso -C esp/EFI/archiso arch

Az utolsó lépésben hozzon létre egy boot bejegyzést a systemd-boot számára: Az `esp/loader/entries` könyvtárban hozzon létre egy `arch-rescue.conf` fájlt a következő tartalommal:

    esp/loader/entries/arch-rescue.conf

    title   Arch Linux (rescue system)
    linux   /EFI/archiso/boot/x86_64/vmlinuz-linux
    initrd  /EFI/archiso/boot/x86_64/initramfs-linux.img
    options archisobasedir=/EFI/archiso archisosearchfilename=/EFI/archiso/boot/x86_64/vmlinuz-linux

Az elérhető boot lehetőségek áttekintéséhez tekintse meg a README.bootparams a mkinitcpio-archiso-hoz című leírást.

#### Arch helyreállító képfájl az ESP partíción Secure Boot társaságában

A hivatalos Arch ISO jelenleg nem támogatja a Secure Boot funkciót. Ennek következtében a Secure Boot funkciót le kell tiltani ahhoz, hogy az ISO elinduljon helyreállítás vagy karbantartás céljából. Ez gyengíti a rendszer biztonságát, és nem ideális megoldás.

Alternatívaként létrehozható egy aláírt egységes kernelképfájl (UKI kernelképfájl) a mkosi segítségével, feltéve, hogy a Secure Boot már be van állítva és megfelelően működik az Ön rendszerén. Ez lehetővé teszi, hogy Ön egy aláírt Arch helyreállító környezetbe tudjon belépni anélkül, hogy le kellene tiltania a Secure Boot funkciót, vagy mindenhová magával kellene vinnie egy Arch ISO USB adathordozót.

A https://swsnr.de/archlinux-rescue-image-with-mkosi/ leírja azt, hogy miként lehet Secure Boot-kompatibilis Arch helyreállító képfájlokat beállítani. Egy gyakorlati kiindulópont elérhető a https://codeberg.org/swsnr/rescue-image weboldalon, amelyhez Ön hozzáadhatja saját szoftvercsomagjait.

### systemd-boot BIOS rendszereken

Amennyiben Önnek szüksége van egy BIOS rendszerekhez használható boot loader programra, amely követi a Boot Loader Specification előírásait, akkor a systemd-boot program a BIOS alapú rendszereken is szolgálatba állítható. A Clover boot loader támogatja a BIOS rendszerekről történő bootolást, és emulált UEFI környezetet biztosít.

## Hibaelhárítás

### Nem jeleníti meg a boot bejegyzésemet a systemd-boot

Ezt a jelenséget a beállításfájlban különféle problémák okozhatják. Például a kernel elérési útja hibásan lett megadva. A ellenőrzés érdekében futtassa a következő parancsot:

    # bootctl

### Telepítés BIOS módban történő bootolás után

Megjegyzés Ez a művelet egyáltalán nem ajánlott.

Ha Ön BIOS módban bootolt be, akkor továbbra is telepítheti a systemd-boot programot, azonban ez a folyamat megköveteli, hogy a firmware programot arra utasítsa, hogy bootoláskor a systemd-boot EFI fájlját töltse be:

- Ön rendelkezik egy működő UEFI parancssorral (UEFI Shell) valahol máshol.
- Az Ön firmware felülete biztosítja annak lehetőségét, hogy Ön megfelelően beállíthassa az EFI fájlt, amelyet bootoláskor be kell tölteni.
- Ha nincs más boot bejegyzés beállítva az UEFI-ben, akkor egyes firmware programok használhatják az alapértelmezett `esp/EFI/BOOT/BOOTX64.EFI` fájlt.

Ha ezt meg tudja tenni, akkor a telepítés egyszerűbb: Lépjen bele az UEFI parancssorba vagy a firmware beállításfelületébe, és állítsa át a számítógép alapértelmezett EFI fájlját az `esp/EFI/systemd/systemd-bootx64.efi` fájlra.

Megjegyzés A Dell Latitude sorozat firmware felülete mindent biztosít, ami szükséges az UEFI bootolás beállításához, azonban az UEFI Shell nem lesz képes írni a számítógép ROM memóriájába.

### Manuális úton történő boot bejegyzés létrehozása az efibootmgr használatával

Ha a `bootctl install` parancs nem sikerült, akkor Ön manuális úton létrehozhat egy UEFI boot bejegyzést a efibootmgr használatával:

    # efibootmgr --create --disk /dev/sdX --part Y --loader '\EFI\systemd\systemd-bootx64.efi' --label "Linux Boot Manager" --unicode

Ahol a `/dev/sdXY` az EFI rendszerpartíciót jelenti.

Megjegyzés Az EFI bináris fájl elérési útvonalában szeparátor gyanánt a visszafelé dőlő perjelet (`\`) kell használni.

### Manuális úton történő boot bejegyzés létrehozása Windows alól a bcdedit használatával

Ha bármilyen okból szükséges UEFI boot bejegyzést létrehozni Windows rendszerből, akkor Ön az alábbi parancsokat használhatja rendszergazdai parancssorból:

    > bcdedit /copy "{bootmgr}" /d "Linux Boot Manager"
    > bcdedit /set "{guid}" path \EFI\systemd\systemd-bootx64.efi

Cserélje le a `guid` értéket az első parancs által visszaadott azonosítóra. Ezt Ön beállíthatja alapértelmezett boot bejegyzésként is a következő parancs használatával:

    > bcdedit /default "{guid}"

### Nem jelenik meg a boot menü a Windows frissítése után

Tekintse meg az UEFI#Megváltoztatja a Windows a boot sorrendet című leírást.

### Windows BitLocker TPM feloldási lehetőségének hozzáadása

Annak érdekében, hogy a BitLocker ne kérje a helyreállítási kulcsot, adja hozzá a következő sort a loader.conf fájlhoz:

    esp/loader/loader.conf

    reboot-for-bitlocker yes

Ez beállítja a BootNext UEFI változót, amelynek eredményeként a Windows Boot Manager betöltődik anélkül, hogy a BitLocker a helyreállítási kulcsot kérné. Ez egyszeri módosítás, és a systemd-boot marad az alapértelmezett boot loader. Nincs szükség Windows boot bejegyzés megadására, amennyiben az automatikusan felismerésre került.

Ez egy kísérleti funkció, ezért mindenképpen tekintse át a loader.conf(5) man súgót.

## További olvasnivaló a témában

- https://systemd.io/BOOT/
- https://bbs.archlinux.org/viewtopic.php?id=254374
- https://uapi-group.org/specifications/specs/boot_loader_specification/

Category:

- Boot loaders (Magyar)

Hidden category:

- Pages or sections flagged with Template:Move

systemd-boot (Magyar)
Add topic