General recommendations (Ελληνικά) - ArchWiki

Jump to content

# General recommendations (Ελληνικά)

From ArchWiki

Σχετικά άρθρα

- Συνήθεις ερωτήσεις
- Λίστα εφαρμογών
- Συντήρηση συστήματος

Το παρόν έγγραφο αποτελεί ένα ευρετήριο δημοφιλών άρθρων και σημαντικών πληροφοριών για τη βελτίωση και την προσθήκη λειτουργιών στο εγκατεστημένο σύστημα Arch. Θεωρείται δεδομένο ότι οι αναγνώστες έχουν διαβάσει και ακολουθήσει τον οδηγό εγκατάστασης για να αποκτήσουν μια βασική εγκατάσταση του Arch Linux. Η ανάγνωση και η κατανόηση των εννοιών που εξηγούνται στις ενότητες Διαχείριση συστήματος και Διαχείριση πακέτων είναι απαραίτητες για να ακολουθήσετε τις υπόλοιπες ενότητες αυτής αυτής της σελίδας και τα άλλα άρθρα στο wiki.

## Διαχείριση συστήματος

Αυτή η ενότητα πραγματεύεται τις διοικητικές εργασίες και τη διαχείριση του συστήματος. Ανατρέξτε στο λήμμα Βασικά βοηθητικά εργαλεία και στην κατηγορία «Διαχείριση συστήματος» για περισσότερες πληροφορίες.

### Χρήστες και ομάδες

Μια νέα εγκατάσταση περιλαμβάνει μόνο τον λογαριασμό υπερχρήστη (superuser), γνωστό κι ως «root». Η σύνδεση ως root για παρατεταμένα χρονικά διαστήματα, εκθέτοντάς τον πιθανώς ακόμη και μέσω SSH σε έναν διακομιστή, ενέχει κινδύνους. Αντ' αυτού, θα πρέπει να δημιουργήσετε και να χρησιμοποιείτε μη προνομιούχους λογαριασμούς για τις περισσότερες εργασίες, χρησιμοποιώντας τον λογαριασμό root μόνο για εργασίες διαχείρισης συστήματος. Δείτε την ενότητα «Διαχείριση χρηστών» του λήμματος «Χρήστες και ομάδες» για λεπτομέρειες.

Οι χρήστες και οι ομάδες είναι ένας μηχανισμός για έλεγχο πρόσβασης· οι διαχειριστές μπορούν να ρυθμίζουν με ακρίβεια τη συμμετοχή σε ομάδες και την ιδιοκτησία αρχείων, ώστε να παραχωρούν ή να αρνούνται σε χρήστες και υπηρεσίες την πρόσβαση σε πόρους του συστήματος. Διαβάστε το άρθρο Χρήστες και ομάδες για λεπτομέρειες και πιθανούς κινδύνους ασφαλείας.

### Ασφάλεια

Ανατρέξτε στο λήμμα Ασφάλεια για συστάσεις και ενδεδειγμένες πρακτικές σχετικά με τη βελτιστοποίηση της ασφάλειας του συστήματός σας.

Για μια λίστα εφαρμογών που επιτρέπουν την εκτέλεση εντολών ή την εκκίνηση ενός διαδραστικού κελύφους ως άλλος χρήστης (π.χ. root), δείτε την ενότητα «Αναβάθμιση δικαιωμάτων» για τη λίστα εφαρμογών ασφαλείας. Για τις αντίστοιχες γραφικές εφαρμογές (και πώς να τις αποφύγετε), δείτε το λήμμα Αναβάθμιση δικαιωμάτων για γραφικές εφαρμογές.

Συμβουλή Πιο λεπτομερής αναβάθμιση δικαιωμάτων παρέχεται από το polkit, το οποίο απαιτεί πρόσθετη ρύθμιση για τα γραφικά περιβάλλοντα.

### Διαχείριση υπηρεσιών

Το Arch Linux χρησιμοποιεί ως διεργασία init το systemd, το οποίο είναι ένας διαχειριστής συστήματος και υπηρεσιών για το Linux. Για τη συντήρηση μιας εγκατάστασης Arch Linux, καλό θα ήταν να μάθετε τα βασικά σχετικά με αυτό το θέμα.

Η αλληλεπίδραση με το systemd πραγματοποιείται μέσω της εντολής systemctl. Δείτε την ενότητα «Βασική χρήση του systemctl» του λήμματος «systemd» για περισσότερες πληροφορίες.

Παρέχεται επίσης ένα σύστημα αρχείων καταγραφής με την εντολή journalctl. Δείτε το λήμμα journal για περισσότερες πληροφορίες.

### Συντήρηση συστήματος

Το Arch διαθέτει ένα σύστημα κυλιόμενων εκδόσεων (rolling release) και παρουσιάζει γρήγορη ανανέωση πακέτων, επομένως οι χρήστες πρέπει να αφιερώνουν χρόνο για τη συντήρηση του συστήματος.

## Διαχείριση πακέτων

Αυτή η ενότητα περιέχει χρήσιμες πληροφορίες σχετικά με τη διαχείριση των πακέτων. Δείτε την ενότητα «Διαχείριση πακέτων» του λήμματος «Συνήθεις ερωτήσεις» και την κατηγορία «Διαχείριση πακέτων» για περισσότερες πληροφορίες.

Σημείωση Είναι επιτακτική ανάγκη να ενημερώνεστε για τις αλλαγές στο Arch Linux που απαιτούν χειροκίνητη παρέμβαση πριν από την αναβάθμιση του συστήματός σας. Εγγραφείτε στη λίστα αλληλογραφίας arch-announce ή στη ροή RSS πρόσφατων ειδήσεων. Εναλλακτικά, ελέγχετε τις ειδήσεις του Arch στην αρχική σελίδα κάθε φορά πριν από μια ενημέρωση.

### pacman

Το pacman είναι ο διαχειριστής πακέτων (package manager) του Arch Linux· προτείνεται να εξοικειωθείτε πρώτα με αυτό προτού διαβάσετε κάποιο άλλο άρθρο.

Για μακροπρόθεσμο χειρισμό προσωρινά αποθηκευμένων πακέτων, δείτε την ενότητα «Εκκαθάριση της προσωρινής μνήμης πακέτων» του λήμματος «pacman».

Δείτε τις Συμβουλές και κόλπα για το pacman για προτάσεις σχετικά με τη βελτίωση της αλληλεπίδρασής σας με το pacman και τη διαχείριση των πακέτων γενικότερα.

### Αποθετήρια

Δείτε το άρθρο Επίσημα αποθετήρια για λεπτομέρειες σχετικά με τον σκοπό του εκάστοτε επίσημου αποθετηρίου.

Εάν σχεδιάζετε να χρησιμοποιήσετε εφαρμογές 32-bit, θα χρειαστεί να ενεργοποιήσετε το αποθετήριο multilib.

Το άρθρο Ανεπίσημα αποθετήρια χρηστών παραθέτει διάφορα άλλα, μη υποστηριζόμενα, αποθετήρια.

Εξετάστε το ενδεχόμενο να εγκαταστήσετε την υπηρεσία pkgstats.

### Καθρέφτες (mirrors)

Επισκεφθείτε το άρθρο Καθρέφτες για να μάθετε πώς να αξιοποιήσετε στο έπακρο τη χρήση των πιο γρήγορων και ενημερωμένων καθρεφτών των επίσημων αποθετηρίων. Όπως εξηγούμε και στο άρθρο, μια ιδιαίτερα καλή πρακτική είναι να ελέγχετε τακτικά τη σελίδα κατάστασης καθρεφτών για μια λίστα με τους πρόσφατα συγχρονισμένους καθρέφτες. Αυτή η διεργασία μπορεί να αυτοματοποιηθεί με το Reflector.

### Arch Build System

Το σύστημα Ports χρησιμοποιήθηκε αρχικά από τις διανομές BSD και αποτελείται από σενάρια δόμησης (build scripts), που βρίσκονται σε ένα δένδρο καταλόγων στο τοπικό σύστημα. Με απλά λόγια, κάθε «port» περιέχει ένα σενάριο μέσα σε έναν κατάλογο που φέρει το όνομα της αντίστοιχης προς εγκατάσταση εφαρμογής τρίτου μέρους.

Το Arch Build System (Σύστημα δόμησης Arch) παρέχει την ίδια λειτουργικότητα προσφέροντας σενάρια δόμησης που ονομάζονται PKGBUILDs, τα οποία περιέχουν πληροφορίες για ένα λογισμικό: τα hashes ακεραιότητας, τη διεύθυνση URL του έργου, την έκδοση, την άδεια χρήσης και τις οδηγίες δόμησης. Αυτά τα PKGBUILDs αναλύονται από το makepkg, το πρόγραμμα που στην πραγματικότητα δημιουργεί πακέτα τα οποία είναι πλήρως διαχειρίσιμα από το pacman.

Κάθε πακέτο στα αποθετήρια, μαζί με αυτά που βρίσκονται στο AUR, υπόκεινται σε επαναμεταγλώττιση με το makepkg.

### Arch User Repository (AUR)

Ενώ το Arch Build System επιτρέπει τη δόμηση του λογισμικού που διατίθεται στα επίσημα αποθετήρια, το Arch User Repository (AUR) είναι το αντίστοιχο σύστημα για πακέτα που υποβάλλονται από τους χρήστες. Πρόκειται για ένα μη υποστηριζόμενο αποθετήριο σεναρίων δόμησης που είναι διαθέσιμο μέσω της διεπαφής ιστού ή μέσω της διεπαφής RPC του Aurweb.

## Εκκίνηση

Αυτή η ενότητα περιέχει πληροφορίες που σχετίζονται με τη διαδικασία εκκίνησης. Μπορείτε να βρείτε μια επισκόπηση της διαδικασίας εκκίνησης του Arch στο λήμμα Διαδικασία εκκίνησης του Arch. Δείτε την κατηγορία «Διαδικασία εκκίνησης» για περισσότερες πληροφορίες.

### Αυτόματη αναγνώριση υλικού

Από προεπιλογή, το υλικό θα πρέπει να αναγνωρίζεται αυτόματα από το udev κατά τη διάρκεια της διαδικασίας εκκίνησης. Μπορείτε ενδεχομένως να πετύχετε μια πιθανή βελτίωση του χρόνου εκκίνησης απενεργοποιώντας την αυτόματη φόρτωση αρθρωμάτων (modules) και καθορίζοντας χειροκίνητα τα απαραίτητα αρθρώματα, όπως περιγράφεται στο λήμμα Αρθρώματα πυρήνα. Επιπλέον, το Xorg θα μπορεί να ανιχνεύει αυτόματα τους απαιτούμενους οδηγούς χρησιμοποιώντας το `udev`, αλλά οι χρήστες έχουν επίσης την επιλογή να ρυθμίσουν τον διακομιστή X με μη αυτόματο τρόπο.

### Μικροκώδικας (microcode)

Οι επεξεργαστές ενδέχεται να παρουσιάζουν ελαττωματική συμπεριφορά, την οποία μπορεί να διορθώσει ο πυρήνας ενημερώνοντας τον μικροκώδικα κατά την εκκίνηση. Δείτε το λήμμα Μικροκώδικας για λεπτομέρειες.

### Διατήρηση μηνυμάτων εκκίνησης

Μόλις εμφανιστεί η προτροπή για σύνδεση του χρήστη, τα μηνύματα από την εκκίνηση απαλείφονται, με αποτέλεσμα οι χρήστες να μην μπορούν να λάβουν πληροφορίες από αυτά. Απενεργοποιήστε την απαλοιφή των μηνυμάτων εκκίνησης για να παρακάμψετε αυτόν τον περιορισμό.

### Ενεργοποίηση του Num Lock

Το Num Lock είναι ένα πλήκτρο εναλλαγής που εντοπίζεται στα περισσότερα πληκτρολόγια. Για να ενεργοποιείται αυτόματα κατά την εκκίνηση, δείτε το λήμμα Ενεργοποίηση του Num Lock κατά την εκκίνηση.

## Γραφικό περιβάλλον χρήστη

Αυτή η ενότητα παρέχει κατευθυντήριες γραμμές για τους χρήστες που επιθυμούν να εκτελούν γραφικές εφαρμογές στο σύστημά τους. Δείτε την κατηγορία «Γραφικά περιβάλλοντα χρήστη» για περισσότερους πόρους.

Το βασικό στοιχείο ενός γραφικού περιβάλλοντος είναι ένας διακομιστής γραφικών (display server), ο οποίος συντονίζει την είσοδο και την έξοδο των πελατών του από και προς το υπόλοιπο λειτουργικό σύστημα, το υλικό, καθώς και μεταξύ τους. Ο διακομιστής γραφικών ή/και οι πελάτες του ενδέχεται να απαιτούν την εγκατάσταση ενός κατάλληλου οδηγού GPU για την επιτάχυνση των διεργασιών απεικόνισης και άλλων γραφικών λειτουργιών. Αν και ο διακομιστής γραφικών παρέχει το βασικό πλαίσιο για τη δόμηση ενός γραφικού περιβάλλοντος, υπάρχουν πρόσθετα στοιχεία που μπορεί να θεωρηθούν απαραίτητα για μια ολοκληρωμένη εμπειρία χρήστη.

### Περιβάλλοντα επιφάνειας εργασίας

Τα περιβάλλοντα επιφάνειας εργασίας, όπως τα KDE, GNOME, COSMIC, Xfce, Cinnamon και LXDE, συγκεντρώνουν μια ευρεία γκάμα ενσωματωμένων εφαρμογών, όπως έναν διαχειριστή παραθύρων (window manager) ή στοιχειοθέτη (compositor), μια γραμμή εργασιών, ένα πρόγραμμα διαχείρισης αρχείων, έναν εξομοιωτή τερματικού, ένα πρόγραμμα επεξεργασίας κειμένου, εικονίδια και άλλα βοηθητικά προγράμματα. Για τους χρήστες με λιγότερη εμπειρία προτείνεται να εγκαταστήσουν ένα περιβάλλον επιφάνειας εργασίας, ώστε να έχουν ένα πιο οικείο περιβάλλον. Δείτε την κατηγορία «Περιβάλλοντα επιφάνειας εργασίας» για πρόσθετους πόρους.

### Διαχειριστές παραθύρων ή στοιχειοθέτες

Ένα πλήρες περιβάλλον επιφάνειας εργασίας παρέχει μια ολοκληρωμένη και συνεπή, γραφική διεπαφή χρήστη, αλλά τείνει να καταναλώνει πολλούς πόρους συστήματος. Οι χρήστες που θέλουν να μεγιστοποιήσουν τις επιδόσεις ή να απλοποιήσουν το περιβάλλον εργασίας τους, μπορούν να εγκαταστήσουν μόνο έναν διαχειριστή παραθύρων ή έναν στοιχειοθέτη και να επιλέξουν χειροκίνητα τα επιθυμητά πρόσθετα πακέτα. Με το Xorg, τα περισσότερα περιβάλλοντα επιφάνειας εργασίας επιτρέπουν επίσης τη χρήση ενός εναλλακτικού διαχειριστή παραθύρων. Υπάρχουν τρία είδη διαχειριστών παραθύρων (δυναμικοί, στοίβαξης και παράθεσης) και διαφέρουν ως προς τον τρόπο με τον οποίο χειρίζονται την τοποθέτηση των παραθύρων.

### Διαχειριστής γραφικών

Τα περισσότερα περιβάλλοντα επιφάνειας εργασίας περιλαμβάνουν έναν διαχειριστή γραφικών για αυτόματη εκκίνηση του γραφικού περιβάλλοντος και διαχείριση των συνδέσεων των χρηστών. Οι χρήστες χωρίς περιβάλλον επιφάνειας εργασίας μπορούν να εγκαταστήσουν κάποιο, ξεχωριστά. Εναλλακτικά, μπορείτε να ξεκινήσετε τον διακομιστή X κατά την εκκίνηση ως μια απλή εναλλακτική λύση για διακομιστή γραφικών.

### Κατάλογοι χρήστη

Οι πιο γνωστοί κατάλογοι χρήστη, όπως «Λήψεις» (Downloads) ή «Μουσική» (Music), δημιουργούνται από την υπηρεσία χρήστη `xdg-user-dirs-update.service`, η οποία παρέχεται από το πακέτο xdg-user-dirs και ενεργοποιείται από προεπιλογή κατά την εγκατάσταση. Εάν το περιβάλλον επιφάνειας εργασίας ή ο διαχειριστής παραθύρων σας δεν περιλαμβάνει αυτό το πακέτο, μπορείτε να το εγκαταστήσετε και να εκτελέσετε χειροκίνητα την εντολή `xdg-user-dirs-update`, as per XDG user directories#Creating default directories.

## Διαχείριση ενέργειας

Αυτή η ενότητα ενδέχεται να φανεί χρήσιμη στους κατόχους φορητών υπολογιστών ή σε χρήστες που θέλουν να αξιοποιήσουν επιλογές ελέγχου για διαχείριση της ενέργειας. Δείτε την κατηγορία «Διαχείριση ενέργειας» για περισσότερες πληροφορίες.

Δείτε το λήμμα Διαχείριση ενέργειας για μια πιο γενική επισκόπηση.

### Συμβάντα ACPI

Οι χρήστες μπορούν να ρυθμίσουν τον τρόπο με τον οποίο το σύστημα αντιδρά σε συμβάντα ACPI, όπως πάτημα του κουμπιού τροφοδοσίας ή κλείσιμο του καπακιού του φορητού υπολογιστή. Για την προτεινόμενη μέθοδο χρήσης του systemd, δείτε την ενότητα «Συμβάντα ACPI» του λήμματος «Διαχείριση ενέργειας. Για την παλιά μέθοδο, δείτε το λήμμα acpid.

### Κλιμάκωση συχνότητας CPU

Οι σύγχρονοι επεξεργαστές μπορούν να ελαττώσουν τη συχνότητα και την τάση τους για μείωση της θερμοκρασίας και της κατανάλωσης ενέργειας. Οι χαμηλότερες θερμοκρασίες συνεπάγονται πιο ήσυχα συστήματα και παράταση της διάρκειας ζωής του υλικού. Δείτε το λήμμα Κλιμάκωση συχνότητας CPU για λεπτομέρειες.

### Φορητοί υπολογιστές

Για άρθρα που σχετίζονται με τους φορητούς υπολογιστές, καθώς και οδηγούς εγκατάστασης για συγκεκριμένα μοντέλα, ανατρέξτε στην κατηγορία «Φορητοί υπολογιστές». Για μια γενική επισκόπηση των άρθρων και των προτάσεων που σχετίζονται με τους φορητούς υπολογιστές, δείτε το λήμμα Φορητοί υπολογιστές.

### Αναστολή και αδρανοποίηση

Δείτε το κύριο άρθρο: Διαχείριση ενέργειας/Αναστολή και αδρανοποίηση.

## Πολυμέσα

Η κατηγορία «Πολυμέσα» περιλαμβάνει περισσότερους πόρους.

### Σύστημα ήχου

Το ALSA είναι ένα σύστημα ήχου του πυρήνα που θα πρέπει να λειτουργεί εξαρχής (χρειάζεται απλώς να αρθεί η σίγασή του). Οι διακομιστές ήχου, όπως το PipeWire και το PulseAudio, μπορούν να προσφέρουν περισσότερες λειτουργίες και υποστήριξη για πιο σύνθετες διαμορφώσεις ήχου.

Δείτε το λήμμα Επαγγελματικός ήχος για πιο προηγμένες απαιτήσεις ήχου.

## Δικτύωση

Αυτή η ενότητα περιορίζεται σε σύντομες διαδικασίες δικτύωσης. Δείτε το λήμμα Ρύθμιση δικτύωσης για έναν πλήρη οδηγό διαμόρφωσης και την κατηγορία «Δικτύωση» για σχετικά άρθρα.

### Ασφάλεια DNS

Για περισσότερη ασφάλεια όταν κάνετε περιήγηση στο διαδίκτυο, ηλεκτρονικές πληρωμές, σύνδεση σε υπηρεσίες SSH και παρόμοιες εργασίες, εξετάστε το ενδεχόμενο να χρησιμοποιήσετε μια υπηρεσία ανάλυσης DNS με δυνατότητες DNSSEC, η οποία μπορεί να επικυρώσει υπογεγραμμένες καταχωρήσεις DNS, καθώς και ένα κρυπτογραφημένο πρωτόκολλο, όπως το DNS over TLS, το DNS over HTTPS ή το DNSCrypt. Δείτε το λήμμα Ανάλυση ονομάτων τομέων για λεπτομέρειες.

### Ρύθμιση τείχους προστασίας (firewall)

Ένα τείχος προστασίας μπορεί να προσθέσει ένα επιπλέον επίπεδο προστασίας στη στοίβα δικτύωσης του Linux. Αν και ο βασικός πυρήνας του Arch είναι ικανός να χρησιμοποιήσει τα iptables και nftables του Netfilter, κανένα από τα δύο δεν είναι ενεργοποιημένο από προεπιλογή. Συνιστάται ανεπιφύλακτα να ρυθμίσετε κάποια μορφή τείχους προστασίας. Δείτε την κατηγορία «Τείχη προστασίας για τους διαθέσιμους οδηγούς.

### Κοινή χρήση μέσω δικτύου

Για τον διαμοιρασμό αρχείων μεταξύ των συσκευών σε ένα δίκτυο, ακολουθήστε τα βήματα στο άρθρο NFS ή στο SSHFS.

Χρησιμοποιήστε το Samba για να ενταχθείτε σε ένα δίκτυο των Windows. Για να ρυθμίσετε τη συσκευή έτσι ώστε να χρησιμοποιεί το Active Directory για πιστοποίηση, διαβάστε το λήμμα Ενσωμάτωση του Active Directory.

Δείτε επίσης την κατηγορία «Κοινή χρήση μέσω δικτύου».

## Συσκευές εισόδου

Αυτή η ενότητα περιέχει συμβουλές διαμόρφωσης για δημοφιλείς συσκευές εισόδου. Δείτε την κατηγορία «Συσκευές εισόδου» για περισσότερες πληροφορίες.

### Διατάξεις πληκτρολογίου

Τα μη αγγλικά ή μη συνηθισμένα πληκτρολόγια ενδέχεται να μην λειτουργούν όπως αναμένεται από προεπιλογή. Τα απαραίτητα βήματα για τη ρύθμιση της διάταξης του πληκτρολογίου διαφέρουν για την εικονική κονσόλα και τον διακομιστή Xorg· περιγράφονται στα λήμματα Ρύθμιση πληκτρολογίου στην κονσόλα και Ρύθμιση πληκτρολογίου στον διακομιστή Xorg αντίστοιχα.

### Κουμπιά ποντικιών

Οι κάτοχοι προηγμένων ή ασυνήθιστων ποντικιών μπορεί να διαπιστώσουν ότι δεν αναγνωρίζονται εξαρχής όλα τα κουμπιά των ποντικιών τους, ή μπορεί να θέλουν να αναθέσουν διαφορετικές ενέργειες για τα επιπλέον κουμπιά. Μπορείτε να βρείτε οδηγίες στο λήμμα Κουμπιά ποντικιών.

### Επιφάνειες αφής φορητών υπολογιστών

Πολλοί φορητοί υπολογιστές διαθέτουν μια συσκευή κατάδειξης τύπου «επιφάνειας αφής» (touchpad) από τη Synaptics ή την ALPS. Για αυτές, καθώς και διάφορα άλλα μοντέλων επιφανειών αφής, μπορείτε να χρησιμοποιήσετε είτε τον οδηγό εισόδου της Synaptics είτε το libinput. Δείτε τα λήμματα Επιφάνειες αφής Synaptics και libinput για λεπτομερείς οδηγίες εγκατάστασης και διαμόρφωσης.

### Συσκευές κατάδειξης TrackPoint

Δείτε το άρθρο TrackPoint για να ρυθμίσετε τη συσκευή TrackPoint σας.

## Βελτιστοποίηση

Σκοπός αυτής της ενότητας είναι να συνοψίσει τις προσαρμογές, τα εργαλεία και τις διαθέσιμες επιλογές για τη βελτίωση των επιδόσεων του συστήματος και των εφαρμογών.

### Δοκιμές με benchmark

Το Benchmarking είναι η πράξη της μέτρησης των επιδόσεων και της σύγκρισης των αποτελεσμάτων με τα αποτελέσματα ενός άλλου συστήματος ή ενός ευρέως αποδεκτού προτύπου μέσω μιας ενιαίας διαδικασίας.

### Βελτίωση επιδόσεων

Το άρθρο Βελτίωση επιδόσεων συγκεντρώνει πληροφορίες και αποτελεί μια βασική ανασκόπηση σχετικά με τη βελτίωση των επιδόσεων στο Arch Linux.

### Δίσκοι στερεάς κατάστασης (SSD)

Το άρθρο Δίσκοι στερεάς κατάστασης καλύπτει πολλές πτυχές των δίσκων στερεάς κατάστασης, συμπεριλαμβανομένης της ρύθμισής τους για τη μεγιστοποίηση της διάρκειας ζωής τους, π.χ. με το TRIM.

## Υπηρεσίες συστήματος

Αυτή η ενότητα σχετίζεται με τις υπηρεσίες παρασκηνίου (daemons).

### Ευρετηρίαση και αναζήτηση αρχείων

Οι περισσότερες διανομές διαθέτουν την εντολή locate για να μπορούν να κάνουν γρήγορη αναζήτηση αρχείων. Το Arch Linux παρέχει διάφορες εναλλακτικές λύσεις· δείτε το λήμμα locate για λεπτομέρειες.

Οι μηχανές αναζήτησης επιφάνειας εργασίας παρέχουν μια παρόμοια υπηρεσία, ενώ είναι καλύτερα ενσωματωμένες στα περιβάλλοντα επιφάνειας εργασίας.

### Τοπική παράδοση ηλεκτρονικής αλληλογραφίας

Η προεπιλεγμένη εγκατάσταση δεν παρέχει τρόπο για τον συγχρονισμό της ηλεκτρονικής αλληλογραφίας. . Μπορείτε να βρείτε λίστα με υπηρεσίες παράδοσης αλληλογραφίας στο άρθρο Διακομιστές αλληλογραφίας.

### Εκτύπωση

Το CUPS είναι ένα ανοιχτού κώδικα σύστημα εκτύπωσης, βασισμένο σε πρότυπα, το οποίο αναπτύχθηκε από το OpenPrinting για το Linux. Δείτε την [:Category:Printers|κατηγορία «Εκτυπωτές»] για άρθρα σχετικά με συγκεκριμένους εκτυπωτές.

## Εμφάνιση

Αυτή η ενότητα περιέχει συχνά επιθυμητές τροποποιήσεις για μια αισθητικά ευχάριστη εμπειρία στο Arch. Δείτε την κατηγορία «Αισθητικές προσαρμογές» για περισσότερες πληροφορίες.

### Γραμματοσειρές

Ίσως επιθυμείτε να εγκαταστήσετε ένα σύνολο γραμματοσειρών TrueType, καθώς σε ένα βασικό σύστημα Arch περιλαμβάνονται μόνο μη κλιμακώσιμες γραμματοσειρές bitmap. Υπάρχουν αρκετές οικογένειες γραμματοσειρών γενικής χρήσης που παρέχουν μεγάλη κάλυψη Unicode ή ακόμη και μετρική συμβατότητα με γραμματοσειρές άλλων λειτουργικών συστημάτων.

Μπορείτε να βρείτε πληθώρα πληροφοριών για το θέμα στα άρθρα Γραμματοσειρές και Ρύθμιση γραμματοσειρών.

Εάν αφιερώνετε σημαντικό χρόνο δουλεύοντας από την εικονική κονσόλα (δηλαδή εκτός ενός διακομιστή X), ίσως θελήσετε να αλλάξετε τη γραμματοσειρά της κονσόλας για να βελτιώσετε την αναγνωσιμότητα· δείτε την ενότητα «Γραμματοσειρές» του λήμματος «Κονσόλα Linux.

### Θέματα GTK και Qt

Ένα μεγάλο μέρος των εφαρμογών με γραφικό περιβάλλον για συστήματα Linux βασίζεται στις εργαλειοθήκες GTK ή Qt. Δείτε αυτά τα άρθρα, καθώς και το Ομοιόμορφη εμφάνιση για εφαρμογές Qt και GTK, για ιδέες σχετικά με τη βελτίωση της εμφάνισης των εγκατεστημένων προγραμμάτων σας και την προσαρμογή της στις προτιμήσεις σας.

## Βελτιώσεις κονσόλας

Αυτή η ενότητα αφορά μικρές τροποποιήσεις που βελτιώνουν την πρακτικότητα των προγραμμάτων κονσόλας. Δείτε την κατηγορία «Κελύφη γραμμής εντολών» για περισσότερες πληροφορίες.

### Βελτιώσεις της συμπλήρωσης με το πλήκτρο Tab

Συνιστάται να ρυθμίσετε σωστά την εκτεταμένη συμπλήρωση με το πλήκτρο Tab αμέσως, ακολουθώντας τις οδηγίες στο άρθρο του κελύφους που έχετε επιλέξει.

### Ψευδώνυμα

Ο ορισμός ψευδωνύμου (alias) για μια εντολή, ή μια ομάδα εντολών, είναι ένας τρόπος εξοικονόμησης χρόνου όταν χρησιμοποιείτε την κονσόλα. Αυτό είναι ιδιαίτερα χρήσιμο για επαναλαμβανόμενες ενέργειες που δεν απαιτούν σημαντική τροποποίηση των παραμέτρων τους μεταξύ των εκτελέσεων. Μπορείτε να βρείτε συνήθη ψευδώνυμα για εξοικονόμηση χρόνου στην ενότητα «Ψευδώνυμα» του λήμματος «Bash», τα οποία μπορείτε εύκολα να μεταφέρετε και στο zsh.

### Εναλλακτικά κελύφη

Το Bash είναι το κέλυφος που είναι εγκατεστημένο εξαρχής σε ένα σύστημα Arch. Το live μέσο εγκατάστασης, ωστόσο, χρησιμοποιεί το zsh με το πρόσθετο πακέτο grml-zsh-config. Δείτε την ενότητα «Λίστα κελυφών» του λήμματος «Κέλυφος γραμμής εντολών» για περισσότερες εναλλακτικές.

### Προσθήκες του Bash

Μπορείτε να βρείτε μια λίστα με διάφορες ρυθμίσεις του Bash, αναζήτηση ιστορικού και μακροεντολές του Readline στην ενότητα «Συμβουλές και κόλπα» του λήμματος «Bash».

### Έγχρωμη έξοδος

Αυτή η ενότητα καλύπτεται στο άρθρο Έγχρωμη έξοδος στην κονσόλα.

### Συμπιεσμένα αρχεία

Τα συμπιεσμένα αρχεία απαντώνται συχνά σε ένα σύστημα GNU/Linux. Το Tar είναι ένα από τα πιο συχνά χρησιμοποιούμενα εργαλεία αρχειοθέτησης και οι χρήστες θα πρέπει να είναι εξοικειωμένοι με τη σύνταξή του (τα πακέτα του Arch Linux, για παράδειγμα, είναι απλά tarballs, συμπιεσμένα με το zstd). Δείτε το λήμμα Αρχειοθέτηση και συμπίεση.

### Κείμενο προτροπής κονσόλας

Μπορείτε να προσαρμόσετε σε μεγάλο βαθμό το κείμενο προτροπής της κονσόλας (`PS1`). Δείτε το λήμμα Προσαρμογή του Bash/κειμένου προτροπής ή την ενότητα «Κείμενο προτροπής» του λήμματος «Zsh» για το Bash ή το Zsh, αντίστοιχα.

### Κέλυφος Emacs

Το Emacs είναι γνωστό για τις επιλογές του που ξεπερνούν τα καθήκοντα της κανονικής επεξεργασίας κειμένου, με μία από αυτές να είναι η πλήρης αντικατάσταση του κελύφους. Συμβουλευτείτε την ενότητα «Ζητήματα έγχρωμης εξόδου» του λήμματος «Emacs» για μια διόρθωση σχετικά με αλλοιωμένους χαρακτήρες που μπορεί να προκύψουν από την ενεργοποίηση της έγχρωμης εξόδου.

### Υποστήριξη ποντικιού

Μπορεί να προτιμάτε τη χρήση του ποντικιού στην κονσόλα για λειτουργίες αντιγραφής και επικόλλησης έναντι της παραδοσιακής λειτουργίας αντιγραφής του GNU Screen. Ανατρέξτε στο άρθρο Ποντίκι γενικής χρήσης για περιεκτικές οδηγίες. Σημειώστε ότι μπορείτε ήδη να το κάνετε αυτό σε έναν εξομοιωτή τερματικού χρησιμοποιώντας το πρόχειρο.

### Διαχείριση συνεδρίας

Χρησιμοποιώντας πολυπλέκτες τερματικού (terminal multiplexers), όπως το tmux ή το GNU Screen, τα προγράμματα μπορούν να εκτελούνται σε συνεδρίες που αποτελούνται από καρτέλες και παράθυρα τα οποία μπορούν να αποσπαστούν κατά βούληση. Έτσι, όταν ο χρήστης κλείσει τον εξομοιωτή τερματικού, τερματίσει τον διακομιστή X ή αποσυνδεθεί, τα προγράμματα που σχετίζονται με τη συνεδρία θα συνεχίσουν να εκτελούνται στο παρασκήνιο όσο ο διακομιστής του πολυπλέκτη είναι ενεργός. Η αλληλεπίδραση με τα προγράμματα απαιτεί την εκ νέου σύνδεση με τη συνεδρία.

Category:

- System administration (Ελληνικά)

General recommendations (Ελληνικά)
Add topic